S-1533/2011

Mál þetta, sem dómtekið var 2. desember sl., er höfðað af lögreglustjóranum á höfuðborgarsvæðinu með ákæru 27. september 2011, á hendur E-kk-þgf S-kk-þgf H-kk-þgf, kt. 000000-0000, Veghúsum 31, Reykjavík, fyrir fíkniefna- og umferðarlagabrot, með því að hafa, föstudaginn 23. júlí 2010 í íbúðarhúsnæðinu við Veghús 31 í Reykjavík, haft í vörslum sínum 112,88 gr. af maríhúana, og 2 kannabisplöntur sem lögregla fann við leit og hafa um nokkurt skeið fram til þessa dags ræktað greindar kannabisplöntur, einnig fyrir að hafa, á sama tíma, ekið bifreiðinni VB-89 sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 12,4 ng/ml) inn akbrautina við Veghús í Reykjavík og stöðvað aksturinn skömmu síðar við hús nr. 31 þar sem lögregla hafði af honum afskipti.

Er brotið talið varða við 2. gr., sbr. 4., 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og 1., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987, með áorðnum breytingum.

Er þess krafist að ákærði verði dæmdur til refsingar og til greiðslu alls sakarkostnaðar. Einnig að hann verði sviptur ökurétti skv. 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr laga nr. 66/2006. Þá er þess krafist að ofangreind haldlögð fíkniefni, 2 gróðurhúsalampar og vifta sem hald var lagt á verði gerð upptæk skv. 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Ákærði hefur viðurkennt vörslur fíkniefna samkvæmt ákæru. Hann neitar sök að því er varðar brot gegn umferðarlögum. Verjandi ákærða krefst sýknu af broti gegn umferðarlögum, en vægustu refsingar er lög leyfa að öðru leyti og hæfilegrar þóknunar sér til handa.

Ákærði hefur skýlaust játað brot gegn lögum um ávana- og fíkniefni og reglugerðum settum á þeirra grundvelli sem vísa er til í ákæru. Sannað er með játningu ákærða og öðrum gögnum málsins að ákærði er sekur um brot gegn lögum um ávana- og fíkniefni og reglugerðum á þeim grundvelli sem honum er gefin að sök og eru brot hans rétt heimfærð til refsiákvæða í ákæru að því leyti.

Samkvæmt frumskýrslu lögreglu frá föstudeginum 23. júlí 2010 fór lögregla þann dag í húsleit á heimili ákærða að Veghúsum 31, Reykjavík vegna gruns um brot ákærða gegn lögum um ávana- og fíkniefni. Fram kemur að kl. 9.20 hafi lögreglumenn verið komnir á staðinn en ákærði ekki komið til dyra. Lásasmiður hafi verið fenginn til að opna dyr að íbúð ákærða. Hringt hafi verið í lögmann til að vera viðstaddan húsleit sem verjanda ákærða. Lögreglumaðurinn L-kk-nf H-kk-nf hafi séð ákærða koma akandi á bifreið að húsinu. Fyrir hafi legið að ákærði hafi verið sviptur ökuréttindum á þessum tíma. Er ákærði hafi komið upp í íbúð sína á 6. hæð hafi ákærði verið handtekinn vegna gruns um fíkniefnalagabrot og akstur bifreiðar undir áhrifum fíkniefna. Hafi honum verið gerð grein fyrir réttarstöðu sinni sem hann hafi skilið. Hafi ákærði ekki óskað eftir aðstoð verjanda á þessu stigi málsins. Hafi ákærði viðurkennt að hafa komið akandi á bifreiðinni og hafi lögreglumennirnir K-kk-nf Ö-kk-nf K-kk-nf og S-kvk-nf M-kvk-nf A-kvk-nf heyrt ákærða játa háttsemina. Ákærði hafi verið færður á lögreglustöð.

Samkvæmt rannsóknargögnum málsins var ákærða dregið blóðsýni kl. 10.56 þennan dag og sýnið merkt 56567. Samkvæmt matsgerð Rannsóknarstofu í lyfja- og eiturefnafræði 6. ágúst 2010 mældist 12,4 ng/ml. af tetrahýdrókannabínól í blóði úr blóðsýni nr. 56567. Kemur fram að ökumaður með slíkt efni í blóði teljist hafa verið óhæfur til að stjórna ökutæki örugglega þegar blóðsýnið var tekið, sbr. 1., sbr. 2. mgr. 45. gr. a umferðarlaga nr. 50/1987.

Ákærði kvaðst ekki hafa ekið bifreiðinni umrætt sinn. Hafi hann komið með strætisvagni að heimili sínu þennan dag. Hafi hann farið úr strætisvagninum á stoppistöð ekki langt í burtu. Þaðan hafi hann gengið að heimili sínu. Bifreið með skráningarnúmerið VB-897 sé skráð á ákærða. Bifreiðin hafi þennan dag staðið á bifreiðastæði við húsið. Ákærði hafi verið próflaus er þetta var. Ákærði kvaðst hafa viðurkennt fyrir lögreglumönnum uppi í íbúð sinni að hafa ekið bifreiðinni þennan dag. Hafi hann neitað því að hafa ekið bifreiðinni í viðtölum við lögreglumenn, en að lokum viðurkennt aksturinn þar sem lögreglumenn hafi þráspurt hann hvort hann hafi ekki ekið. Hafi lögreglumennirnir verið mjög ágengir. Ákærði kvaðst hafa verið með húslykla á sér þennan dag en ekki bíllykla.

L-kk-nf H-kk-nf lögreglumaður kvaðst hafa verið á staðnum í tilefni húsleitar á heimili ákærða. Hafi L-kk-nf beðið eftir verjanda sem átt hafi að vera viðstaddur húsleit og af þeirri ástæðu staðið í anddyri að húsinu. Hafi L-kk-nf ætlað að hleypa verjandanum inn í húsnæðið. Í þann mund er það hafi átt sér stað hafi L-kk-nf veitt því athygli hvar ákærði hafi komið akandi að húsinu á bifreið og langt henni í stæði við húsið. Ákærði hafi verið einn í bifreiðinni. Hafi ákærði farið inn um annan inngang að húsinu og að lyftu sem hann hafi tekið upp á 6. hæð. Um leið hafi L-kk-nf hringt í lögreglumenn er hafi verið uppi og greint þeim frá því að ákærði væri á leið upp. L-kk-nf hafi farið upp í íbúðina en þar hafi lögreglumenn greint frá því að ákærði hafi viðurkennt fyrir þeim að hafa ekið bifreiðinni. Einnig hafi komið fram að ákærði hafi verið með lykla að bifreiðinni með sér. Lögreglumenn hafi verið á staðnum vegna gruns um fíkniefnalagabrot. Umferðarlagabrotið hafi komið ofan í þá rannsókn. Af þeim ástæðum hafi ekki venjubundið skýrsluform verið fyllt úr vegna gruns um akstur undir áhrifum fíkniefna.

K-kk-nf Ö-kk-nf K-kk-nf lögreglumaður kvaðst hafa verið staddur að Veghúsum 31 vegna húsleitar á heimili ákærða. Hafi hann verið uppi í íbúð ákærða en lögreglumaðurinn L-kk-nf H-kk-nf niðri. L-kk-nf hafi hringt og sagt að ákærði væri á leið upp í íbúðina. Hafi ákærði verið með lykla á sér. Ákærða hafi verið gerð grein fyrir réttarstöðu sinni. Í viðræðum við lögreglumenn hafi hann viðurkennt að hafa ekið bifreið þennan dag. Hafi verið tekið úr honum blóðsýni til ákvörðunar á fíkniefnum í blóði.

S-kvk-nf M-kvk-nf A-kvk-nf lögreglumaður staðfesti að hafa unnið að rannsókn málsins og verið að Veghúsum 31. Hafi hún verið uppi í íbúð ákærða með K-kk-þgf E-kk-þgf er ákærði hafi komið upp. L-kk-nf H-kk-nf lögreglumaður hafi verið niðri. Við aðalmeðferð málsins kvaðst S-kvk-nf M-kvk-nf ekki muna sérstaklega eftir því hvort ákærði hafi viðurkennt aksturinn fyrir lögreglumönnum en langt væri um liðið síðan atburðurinn hafi átt sér stað. Hana minnti þó að ákærði hafi verið með lykla meðferðis. Ákærða hafi verið gerð grein fyrir réttarstöðu sinni þennan dag.

Niðurstaða:

Samkvæmt frumskýrslu lögreglu játaði ákærði fyrir lögreglu það brota sem hér er til meðferðar. Neitar hann sök fyrir dómi og beri við að endurteknar spurningar lögreglu hafi orðið til þess að hann hafi játað sök hjá lögreglu. Sú skýring ákærða á breyttum framburði þykir dóminum ósennileg. Þegar til þess er litið að ákærði játaði sakir þessar hjá lögreglu, að lögreglumaður sá ákærða aka bifreiðinni þennan dag, að annar lögreglumaður hefur fullyrt að ákærði hafi viðurkennt aksturinn fyrir lögreglumönnum svo sem gerð er grein fyrir í frumskýrslu lögreglu og þess að þriðji lögreglumaðurinn ber um önnur atriði tengd málinu á þann veg að samrýmist framburði annarra lögreglumanna á vettvangi og frumskýrslu lögreglu þykir dóminum komin fram lögfull sönnun þess að ákærði hafi ekið bifreiðinni svo sem í ákæru greinir. Verður hann sakfelldur samkvæmt ákæru og er háttsemin þar rétt heimfærð til refsiákvæða.

Ákærði er fæddur í janúar 1986. Hófst brotaferill hans um 17 ára aldur og hefur hann einkennst af umferðar- og fíkniefnalagabrotum. Eru dómarnir nú orðnir fjórir alls og sáttir sjö. Ákærði gekkst undir sátt hjá lögreglustjóranum á höfuðborgarsvæðinu vegna umferðarlagabrots 1. september 2010 og er ákærða því dæmdur hegningarauki samkvæmt 78. gr. laga nr. 19/1940. Með hliðsjón af þessu og þeim brotum er ákærði er sakfelldur fyrir sæti hann fangelsi í 2 mánuði. Ekki eru efni til að skilorðsbinda dóminn.

Með vísan til lagaákvæða í ákæru skal ákærði sviptur ökurétti í 2 ár frá birtingu dómsins að telja.

Með vísan til lagaákvæða í ákæru skulu upptæk gerð til ríkissjóðs fíkniefni og önnur áhöld sem lögregla lagði hald á við rannsókn málsins eins og í dómsorði greinir.

Ákærði greiði sakarkostnað samkvæmt sakarkostnaðaryfirliti og málsvarnarlaun skipaðs verjanda, hvoru tveggja að teknu tilliti til virðisaukaskatts, svo sem í dómsorði er mælt fyrir um.

D ó m s o r ð :

Ákærði, E-kk-nf S-kk-nf H-kk-nf, sæti fangelsi í 2 mánuði.

Ákærði er sviptur ökuréttindum í 2 ár frá birtingu dóms að telja.

Upptæk eru gerð til ríkissjóðs 112,88 gr. af maríhúana, 2 kannabisplöntur, 2 gróðurhúsalampar og vifta, sem lögregla lagði hald á við rannsókn málsins.

Ákærði greiði 256.167 krónur í sakarkostnað, þar með talin málsvarnarlaun skipaðs verjanda síns, G-kk-ef S-x-x R-kk-ef héraðsdómslögmanns, 150.600 krónur.

S-kk-nf S-kk-nf.

--------------------- --------------------- ----------------------

Rétt endurrit staðfestir:

Héraðsdómi Reykjavíkur 16. desember 2011.